REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj: 06–2/445-21

28. oktobar 2021. godine

B e o g r a d

ZAPISNIK

SA 44. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 28. OKTOBRA 2021. GODINE

 Sednica je počela u 15,00 časova.

 Sednici je, saglasno članu 70. stav 1. alineja prva Poslovnika Narodne skupštine, predsedavao dr Aleksandar Martinović, predsednik Odbora.

 Sednici su prisustvovali članovi Odbora: Adam Šukalo, Veroljub Matić, Branimir Spasić, Darko Laketić, Luka Kebara, Ivana Nikolić, Nebojša Bakarec, Sandra Božić i Branimir Jovanović.

Sednici su prisustvovali zamenici članova Odbora: Nina Pavićević, zamenik Uglješe Markovića, člana Odbora i Željko Tomić, zamenik Marine Raguš, člana Odbora.

Sednici nisu prisustvovali članovi Odbora: Dragana Barišić, Miroslav Kondić, Đorđe Milićević, Uglješa Marković, Marina Raguš, Mira Petrović i Šaip Kamberi.

Sednici je prisustvovao zamenik generalnog sekretara Narodne skupštine, Branko Marinković.

 Na predlog predsednika, Odbor je jednoglasno utvrdio sledeći:

D n e v n i r e d:

1. Razmatranje Odluke Republičke izborne komisije o dodeli mandata narodnog poslanika radi popune upražnjenog poslaničkog mesta u Narodnoj skupštini (02 Broj 013-1878/21 od 28. oktobra 2021. godine);

2. Utvrđivanje predloga Skupštinskog budžeta za 2022. godinu koji je pripremio generalni sekretar Narodne skupštine (03 Broj: 400-1869/21-2 od 27. oktobra 2021. godine);

 3. Razmatranje Izveštaja o korišćenju i raspolaganju sredstvima za rad Narodne skupštine u periodu januar - septembar 2021. godine (03 Broj: 400-1398/21-1 od 25. oktobra 2021. godine).

 **Prva tačka dnevnog reda:** Razmatranje Odluke Republičke izborne komisije o dodeli mandata narodnog poslanika radi popune upražnjenog poslaničkog mesta u Narodnoj skupštini.

 Predsednik Odbora je konstatovao da su prisutni primili Odluku Republičke izborne komisije o dodeli mandata narodnom poslaniku Momčilu Vuksanoviću.

Predsednik Odbora je predložio da Odbor Narodnoj skupštini podnese Izveštaj sa predlogom da Narodna skupština konstatuje potvrđivanje mandata novoizabranom narodnom poslaniku Momčilu Vuksanoviću.

Predsednik Odbora je, takođe, predožio da u Izveštaju bude određen predsednik Odbora za izvestioca na sednici Narodne skupštine.

Diskusije nije bilo.

Odbor je na predlog predsednika, jednoglasno usvojio i Narodnoj skupštini uputio sledeći

I Z V E Š T A J

 Odbor je konstatovao da je prestankom mandata narodnom poslaniku Đuru Periću, izabranom sa Izborne liste ALEKSANDAR VUĆIĆ – ZA NAŠU DECU, ostalo upražnjeno poslaničko mesto u Narodnoj skupštini, u skladu sa odredbom člana 88. Zakona o izboru narodnih poslanika.

 Kada narodnom poslaniku mandat prestane pre isteka vremena na koje je izabran, mandat se dodeljuje kandidatu sa iste izborne liste sa koje je bio izabran narodni poslanik, na način utvrđen u članu 92. Zakona o izboru narodnih poslanika.

Odbor je, postupajući u skladu sa odredbama člana 199. Poslovnika Narodne skupštine, izvršio uvid u Odluku Republičke izborne komisije i Uverenje o izboru narodnog poslanika Momčila Vuksanovića, izabranog sa Izborne liste ALEKSANDAR VUĆIĆ – ZA NAŠU DECU i utvrdio da su podaci o izboru narodnog poslanika istovetni sa podacima iz Odluke Republičke izborne komisije, čime su se stekli uslovi za potvrđivanje mandata imenovanom narodnom poslaniku.

 Odbor predlaže da Narodna skupština odmah po prijemu ovog izveštaja, konstatuje potvrđivanje mandata novoizabranom narodnom poslaniku Momčilu Vuksanoviću.

 Za izvestioca Odbora na sednici Narodne skupštine određen je dr Aleksandar Martinović, predsednik Odbora.

 **Druga tačka dnevnog reda:** Utvrđivanje predloga Skupštinskog budžeta za 2022. godinu koji je pripremio generalni sekretar Narodne skupštine.

 Predsednik Odbora je upoznao članove Odbora da je generalni sekretar Narodne skupštine pripremio predlog skupštinskog budžeta za 2022. godinu kao i da je predlog skupštinskog budžeta utvrđen u iznosu od 4 milijarde 297 miliona 325 hiljada dinara.

 Zamenik generalnog sekretara Narodne skupštine, Branko Marinković je izneo da je navedeni iznos predviđen u skladu sa uputstvom Ministarstva finansija. Zamenik generalnog sekretara je ukazao da predlog skupštinskog budžeta sadrži pet programa od kojih su tri redovna i to: narodni poslanici, redovan rad Republičke izborne komisije i stručne Službe i tekuće održavanje. Podsetio je da su u 2022. godini planirane i dve redovne izborne aktivnosti, izbori za predsednika Republike Srbije i redovni izbori za članove Nacionalnih sveta nacionalnih manjina, tako da, kako je naveo, navedene izborne aktivnosti su obuhvaćene kroz dva programa. Apostrofirao je da je Ministarstvo finansija u svom dopisu predvidelo povećanje plata narodnih poslanika i zaposlenih u Službi Narodne skupštine u iznosu od sedam procenata. U Nacrtu zakona koje je dostavilo Ministarstvo finansija povećana su predložena sredstva za plate narodnih poslanika po pomenutom povećanju ali je izostavljen deo koji se tiče poslaničkog paušala, te je generalni sekretar uputio zahtev za dodatna sredstva na poziciji paušala koji iznosi 40 % poslaničke plate i raste srazmerno poslaničkoj plati, naveo je zamenik generalnog sekretara.

 Na predlog predsednika, Odbor je jednoglasno utvrdio Predlog Skupštinskog budžeta za 2022. godinu, u iznosu od 4 milijarde 297 miliona 325 hiljada dinara.

 **Treća tačka dnevnog reda:** Razmatranje Izveštaja o korišćenju i raspolaganju sredstvima za rad Narodne skupštine u periodu januar - septembar 2021. godine.

 Zamenik generalnog sekretara, Branko Marinković je predstavio Izveštaj o korišćenju i raspolaganju sredstvima za rad Narodne skupštine u periodu januar – septembar 2021. godine, navodeći da treći kvartal za tekuću godinu obuhvata period do 30. septembra i da je ukupno izvršenje budžeta Narodne skupštine 61,43% ili ukupno 1 milijarda 405 i po miliona dinara. Zamenik generalnog sekretara je istakao da izvršenje Budžeta teče u skladu sa finansijskim planom Narodne skupštine i pozitivnim propisima, a ostatak neutrošenih sredstava do kraja tekuće godine trošiće se u skladu sa potrebama Narodne skupštine kako bi se obezbedio nesmetan rad, kako narodnih poslanika, tako i Službe Narodne skupštine.

 Na predlog predsednika, Odbor je većinom glasova prihvatio Izveštaj o korišćenju i raspolaganju sredstvima za rad Narodne skupštinr u periodu januar – septembar 2021. godine.

 Sednica je završena u 15,10 časova.

\* \* \*

 Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

Svetlana Dedić dr Aleksandar Martinović